
RAPORT  COMUN

asupra propunerii legislative pentru instituirea unor pachete alimentare sociale pentru elevii-cazuri sociale
În conformitate cu prevederile art.95 din Regulamentul Camerei Deputaţilor, republicat, Comisia pentru muncă şi protecţie socială şi Comisia pentru administraţie publică şi amenajarea teritoriului au fost sesizate, prin adresa nr. Plx 135/2016 din 6 aprilie 2016, cu dezbaterea pe fond a propunerii legislative pentru instituirea unor pachete alimentare sociale pentru elevii-cazuri sociale.
La întocmirea prezentului raport comun, Comisiile au avut în vedere: 

· avizul favorabil al Consiliului Legislativ (nr.1260/27.11.2015)

· avizul favorabil al Comisiei juridice, de disciplină şi imunităţi 
(nr.4c-11/491/19.04.2016)

· avizul negativ al Comisiei pentru egalitatea de şanse pentru femei şi bărbaţi (nr.4c-17/871/20.04.2016)

· punctul de vedere, negativ, al Guvernului (nr.17/07.01.2016).

Propunerea legislativă are ca obiect de reglementare instituirea posibilităţii autorităţilor administraţiei publice locale de a acorda pachete alimentare sociale pentru elevii - cazuri sociale din clasele 0-VIII, în limita valorii anuale de 1200 de lei. De asemenea, se stabileşte conţinutul unui astfel de pachet alimentar, condiţiile necesare pentru a putea beneficia şi modalitatea de acordare. Sumele aferente urmează a fi suportate din bugetele locale ale judeţelor, sectoarelor municipiului Bucureşti, respectiv ale comunelor, oraşelor şi municipiilor, după caz, iar în situaţia în care autorităţile locale nu pot suporta cheltuielile, se pot acorda sume de la bugetul de stat.
În conformitate cu prevederile Regulamentului Camerei Deputaţilor, Comisiile au dezbătut propunerea legislativă în şedinţe separate. 

La şedinţa Comisiei pentru administraţie publică şi amenajarea teritoriului din data de 17 mai 2016 au fost prezenţi 19 deputaţi din totalul de 21 membri. La dezbateri au participat ca invitaţi, în conformitate cu prevederile art.55 din Regulamentul Camerei Deputaţilor, republicat, domnul Cezar Soare, Secretar de Stat în cadrul Ministerului Dezvoltării Regionale şi Administraţiei Publice şi domnul Viorel Lascu, Secretar de Stat în cadrul Ministerului Mediului, Apelor şi Pădurilor.
La şedinţa Comisiei pentru muncă şi protecţie socială din data de 14 iunie 2016 şi-au înregistrat prezenţa 23 deputaţi din totalul de 24 membri. La dezbateri a participat ca invitat, în conformitate cu prevederile art.55 din Regulamentul Camerei Deputaţilor, republicat, domnul Gabriel Lungu, Secretar de Stat în cadrul Ministrului Muncii, Familiei, Protecţiei Sociale şi Persoanelor Vârstnice.
Raportul comisiilor a fost adoptat cu unanimitate de voturi.
Propunerea legislativă a fost respinsă de Senat în şedinţa din 29 martie 2016.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.

Camera Deputaţilor este Cameră decizională, potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor.

În urma finalizării dezbaterilor, Comisiile propun Plenului Camerei Deputaţilor respingerea iniţiativei legislative întrucât, în prezent, sunt în vigoare o serie de acte normative care au ca obiect de reglementare instituirea unor măsuri de protecţie socială a persoanelor aflate în dificultate, precum Legea nr.416/2001 privind venitul minim garantat, cu modificările şi completările ulterioare, Legea nr.272/2004 privind protecţia şi promovarea drepturilor copilului, republicată, cu modificările şi completările ulterioare şi, nu în ultimul rând, Legea nr.248/2015 privind stimularea participării în învăţământul preşcolar a copiilor provenind din familii defavorizate. Totodată, s-a precizat că, la nivelul bugetelor locale, nu există resurse financiare care să susţină noile măsuri sociale, sens în care considerăm că soluţiile legislative preconizate sunt nesustenabile.

